Az MRK és az EMMI Felsőoktatásért Felelős Államtitkárság közös konferenciája

a KKK felülvizsgálat elindításáról

A konferencia öszehívásának célja kettős volt:

a) informálni az MRK szakbizottságait a KKK felülvizsgálat elindításáról, azt ezt megalapozó és körülvevő jogszabályi környezetről, a Magyar Képesítési Keretrendszer bevezetéséről és ennek a KKK-kra vonatkozó következményeiről, a folyamat ütemezéséről;

b) bemutatni azt a szakmai kontextust, amelyben a szakok szabályozása dominánsan kimeneti nézőpontúvá válik, a hallgatók által elérendő tanulási eredményekre fókuszál, és elválik a tantervi szabályozástól (ami intézményi hatáskörbe tartozik).

A konferencián sor került még az előkészítő fejlesztések révén kidolgozott támogató és orientáló eszközök bemutatására és a fejlesztő munka során szerzett tapasztalatok ismertetésére. A délutáni szekcióüléseken mód nyílt a KKK-felülvizsgálat technikai részleteinek, szakterületi ütemezésének egyeztetésére, az új KKK-sablon és -útmutató megismerésére és közös értelmezésére.

A konferencián többször elhangzott, hogy a KKK felülvizsgálat alkalmat teremt a ciklusos képzési struktúra 2006-2008 között kidolgozott alapképzési és mesterképzési tartalmaiban a képzési gyakorlat során megmutatkozó illeszkedési problémák, egyensúlyi aránytalanságok kezelésére, az alapképzésekben tapasztalható – az utóbbi években egyre többször és több felől jelzett – túlzottan magas szintű vagy túlzó tartalmak és követelmények újragondolására, és az alap- és mesterképzések közötti új viszony létrehozására. Ez kétségtelenül azt igényli, hogy egy-egy alapszak és a hozzá kapcsolódó mesterszak(ok) KKK-it együttesen tekintsék át és gondolják újra az érintett intézmények, szakfelelősök.

Az alap- és mesterképzések viszonyának újrarendezését igényelheti az a régóta jelzett gond is, hogy az alapképzésekbe belépő, kezdő hallgatók eltérő felkészültségeinek kezelésére, a felsőoktatási tanulmányokra való felkészítésére a jelenlegi alapképzési szakok nem engednek kellő teret, időt.

A KKK-felülvizsgálat lehetőséget teremt arra is, hogy a korábbi kormányzatok által vállalt, az Európai Képesítési Keretrendszerhez és az Európai Felsőoktatási Térség Képesítési Keretrendszeréhez történő csatlakozásra való elköteleződésből fakadó feladatok, amelyek a Magyar Képesítési Keretrendszer kidolgozásával és bevezetésével kezdődtek, a felsőoktatásban is megvalósuljanak: a képesítések (fokozatok) szabályozása elválik a képzési programok szabályozásától, és míg ez utóbbi még hangsúlyosabban az intézményi autonómia körébe kerül, addig az előbbiben megszűnnek a tantervre, tartalomra vonatkozó elemek, és erőteljesebben megjelennek a kimeneti eredmények. A kimeneti szabályozás, a hallgatók által elérendő tanulási eredmények meghatározása hozza a KKK-felülvizsgálat újdonságát.

A konferencia minden résztvevője kézhez kapta azt a szakmai anyagot, illetve két dossziéba összefogott mellékleteit, amelyek a tanulási eredmények alkalmazását támogatják, a KKK felülvizsgálathoz képzési területi orientációs pontként szolgálhatnak. Az ezek kifejlesztésében részt vett oktatók közül néhányan elmondták, hogy a kimenet-felőli gondolkodás, a tanulási eredmények segítségével történő KKK-kidolgozás valójában csoportos tanulási folyamat és önképzés is. A képzési területekre kidolgozott minta-leírásokból sokat lehet tanulni, azok jól segíthetik a szakos KKK-k felülvizsgálatát. Felül kell emelkedni az intézményi sajátosságokon, ugyanakkor szükséges a felsőoktatásra, a képviselt szakterületre irányuló rendszerszerű reflexió is. A tapasztalat azt mutatja, hogy minél sokszínűbb egy-egy, a KKK-t felülvizsgáló, újraíró munkacsoport összetétele, annál jobb lehet a végeredmény: ezért ajánlott minél szélesebb intézményi és külső partneri (szakmai, munkaadói stb.) körből is bevonni az adott szakmát, szakmákat képviselő szakembereket a munkába. Az újraírt KKK-k egyik haszna az lehet, hogy elősegíthetik a tanulási eredmények megjelenését a szakok tanterveiben és az oktatói tematikában, ami egy tudatosabb és informáltabb tanítási, tanulási folyamathoz vezethet el. Emellett azonban a képzések, a tantárgyak fejlesztésére is több lehetőséget, tágasabb kereteket biztosíthat, ami segíthet a képzések minőségének javításához szükséges tennivalók elvégzésében.

A délutáni szekciómunkákról minden szekcióból egy-egy bizottsági elnök számolt be. Mindegyik szekcióban merültek fel technikai, ütemezési és értelmezési kérdések, amelyekre az EMMI jelenlévő munkatársai jelezték, hogy a KKK sablont és útmutatót pontosítják, egyértelműsítik. Több szekció is jelezte, hogy az új, kimeneti megközelítés az eddig megszokott nézőponthoz képest kihívást jelent. A 2006-ban létrehozott konzorciumi munkához hasonlóan kívánnak konszenzusra jutni mind az egymásra épülés vertikális szempontjaiban, mind a szakterülethez tartozó szakok kimeneteinek horizontális összehangolásában. A szakma bevonása és a korábbi megegyezések felülvizsgálata és újratárgyalása szükséges. Ehhez az iteratív, többfordulós munkához szűknek vélik az adott időkereteket, ám a szeptember végi-október eleji határidőt elfogadhatónak és tarthatónak gondolják.

A konferencia zárásaként elhangzott, hogy az előkészítő fejlesztésben részt vett, és majd minden intézményben és minden képzési területet képviselő kollégák, akik e kimeneti nézőpont és a tanulási eredmények használatának szakértőivé váltak, bevonhatók a munkába, szívesen nyújtanak segítséget. Elérhetőségeiket az MRK Titkársága megadja. Megnyílt az MRK honlapján az a dedikált felület (http://www.mrk.hu/kkk-atalakitas/), amelyen elérhetők a munkát támogató anyagok, útmutatók, dokumentumok. Az MRK Titkársága jelezte, hogy további részletes tájékoztatást küld szét a szakbizottságok vezetői számára.